২৯ হাজার কোটি টাকা ঋণ নেওয়ার পরিকল্পনা রাজ্যের, কারণ কী?

ওয়েব ডেস্ক: ২০২৫-২৬ অর্থবর্ষের তৃতীয় ত্রৈমাসিকে বাজার থেকে আরও প্রায় ২৯ হাজার কোটি টাকা ঋণ (Debt) নেওয়ার সিদ্ধান্ত নিয়েছে রাজ্য সরকার (West Bengal Government)। অর্থ দফতর (Finance Department) সূত্রে জানা গিয়েছে, এই নতুন ঋণ পরিকল্পনা কার্যকর হলে চলতি অর্থবর্ষে রাজ্যের মোট ঋণের পরিমাণ প্রায় ৭৮ হাজার কোটি টাকায় পৌঁছবে।

রাজ্য সরকার চলতি অর্থবর্ষের বাজেটে মোট ৮২ হাজার কোটি টাকা ঋণ নেওয়ার লক্ষ্যমাত্রা নির্ধারণ করেছিল। তবে নতুন সমাজকল্যাণমূলক প্রকল্প এবং কেন্দ্র থেকে বরাদ্দ কম পাওয়ার কারণে নির্ধারিত সীমার প্রায় পুরোটাই ব্যবহার হয়ে যাচ্ছে বলে জানিয়েছেন দফতরের এক আধিকারিক।

আরও পড়ুন: মমতার ‘আমাদের পাড়া’ প্রকল্পে বিরাট সাফল্য, বন্যাদুর্গত এলাকায় বাড়ল সময়

কেন বাড়ছে রাজ্যের ঋণ?

প্রধানমন্ত্রীর আবাস যোজনা (গ্রামীণ) প্রকল্পে কেন্দ্রের তরফে অর্থ বরাদ্দ বন্ধ থাকায় রাজ্য নিজস্ব আবাসন প্রকল্প ‘বাংলার বাড়ি’ চালু করেছে। এর ফলে রাজ্যের ওপর অতিরিক্ত প্রায় ২৪ হাজার কোটি টাকার ব্যয়ভার পড়েছে।

কেন্দ্রীয় মজুরি বন্ধ থাকায় রাজ্য সরকার ‘কর্মশ্রী’ নামে নিজস্ব প্রকল্প চালু করে ২১ লক্ষ মজুরের বকেয়া মজুরি নিজস্ব তহবিল থেকে পরিশোধ করেছে। এই খাতে ইতিমধ্যেই ৩,৭০০ কোটি টাকা খরচ হয়েছে বলে সূত্রের খবর।

চলতি বছরের বাজেট ঘোষণার সময় অন্তর্ভুক্ত না হওয়া ‘আমাদের পাড়া, আমাদের সমাধান’ প্রকল্পেও রাজ্যকে নতুন ব্যয়ভার নিতে হয়েছে। প্রতি বুথে ১০ লক্ষ টাকা করে বরাদ্দের সিদ্ধান্ত নেওয়া হয়েছে, ফলে রাজ্যের ৮০ হাজারেরও বেশি বুথে মোট প্রায় ৮ হাজার কোটি টাকার অতিরিক্ত ব্যয় যুক্ত হয়েছে রাজকোষে।

অর্থ দফতরের এক সিনিয়র আধিকারিকের বক্তব্য, সমাজকল্যাণমূলক প্রকল্পগুলিকে চালু রাখতে হলে এবং চলমান কাজগুলির অর্থসংস্থান করতে হলে এই অতিরিক্ত ঋণ প্রয়োজনীয়। তবে তিনি এও জানান, রাজ্য সরকার ঋণসীমা ও আর্থিক শৃঙ্খলা বজায় রেখেই এই পদক্ষেপ নিচ্ছে। ফলে এটা আপাতত স্পষ্ট, কেন্দ্রীয় সহায়তা কমে যাওয়া এবং নতুন প্রকল্পের ব্যয়ভার মিলিয়ে রাজ্যের আর্থিক চাপ আরও বাড়ছে, আর সেই চাপ সামাল দিতেই ঋণের পরিমাণ বাড়াতে হচ্ছে রাজ্য সরকারকে।