পণ্য প্রবেশ সংক্রান্ত আইন মামলায় রাজ্যকে সুপ্রিম নোটিস

নয়াদিল্লি: রাজ্যের পণ্য প্রবেশ সংক্রান্ত ‘ট্যাক্সেস অন এন্ট্রি অফ গুডস’ (Taxes on Entry of Goods) আইনের বৈধতা চ্যালেঞ্জ করে মামলা হয়েছিল। সেই মামলায় নোটিস জারি করল সুপ্রিম কোর্ট (Supreme Court)। ২০১২ সালের ‘এন্ট্রি অফ গুডস ইনটু দ্য লোকাল এরিয়াস’ আইন এবং ২০১৭ সালে সেই সূত্রে সংশোধিত ওয়েস্ট বেঙ্গল ফিনান্স অ্যাক্ট (West Bengal Finance Act) ও সম্পর্কিত অন্যান্য বিধি ও নির্দেশিকার সাংবিধানিক বৈধতা চ্যালেঞ্জ করা হয়েছে সুপ্রিম কোর্টে। গুচ্ছ মামলার সেই শুনানির পরবর্তী দিন বিচারপতি জেবি পারদিওয়ালা ও বিচারপতি আর মহাদেবনের ডিভিশন বেঞ্চে ২২ এপ্রিল।

এমন আইনি ব্যবস্থা অনুযায়ী মামলাকারীদের বিরুদ্ধে পরবর্তী শুনানি পর্যন্ত কোনও কঠোর পদক্ষেপ না করার নির্দেশ দিল শীর্ষ আদালত। বিদেশে রফতানির জন্য পশ্চিমবঙ্গে ঢোকা পণ্যের ক্ষেত্রেও পশ্চিমবঙ্গ সরকার (West Bengal Government) এমন কর আদায় করছে বলে স্যামসাং ইন্ডিয়া সহ অন্যান্য বড় সংস্থা অভিযোগ করেছিল। তাদের দাবি, রাজ্য সরকারের এমন কর আদায়ের এক্তিয়ার নেই।

আরও পড়ুন: মঞ্জুর আগাম জামিন! কুণাল কামরার পাশে দাঁড়াল হাইকোর্ট?

২০১৩ সালে কলকাতা হাইকোর্টের (Calcutta High Court) একক বিচারপতি ওই আইন অবৈধ বলে রায় দেন। কিন্তু রাজ্যের আবেদনে সাড়া দিয়ে হাইকোর্টের দুই বিচারপতির ডিভিশন বেঞ্চ সেই রায়ে স্থগিতাদেশ দেয়। সেই মামলা বিচারাধীন থাকা অবস্থায় ২০১৬ সালে ১০১তম সংবিধান সংশোধন সূত্রে চালু হয় গুডস অ্যান্ড সার্ভিসেস ট্যাক্স। আর সেই সূত্রে রাজ্য তার ফিন্যান্স আইনে প্রয়োজনীয় সংশোধনী সূত্রে চালু করে দেয় এন্ট্রি ট্যাক্স অ্যাক্ট। ডিভিশন বেঞ্চ রাজ্যের আইনকে বৈধতা দেয়। সেই সূত্রে সুপ্রিম কোর্টের দ্বারস্থ হন মামলাকারীরা।